**Fletting:** Det er foreslått at denne siden blir flettet med *Norges Røde Kors*. (Diskusjon)
**Røde Kors Hjelpekorps** er den største frivillige aktøren innen den norske redningstjenesten og bistår med søk, redning, førstehjelp og evakuering i Norge. Organisasjonen har om lag 5 000 aktive frivillige fordelt på 300 lokale hjelpekorps over hele landet.

Operative medlemmer
-------------------

Alle operative medlemmer av hjelpekorpset må gjennomføre grunnutdanningen til organisasjonen. Dette sikrer at en person som har på seg hjelpekorpset sin oransje vest med Røde Kors-logo på, har de kunnskapene som publikum forventer. For å opprettholde statusen som operativ, så må aktive medlemmer også gjennom en regodkjenning hvert tredje år. Denne regodkjenning er en gjennomføring av den såkalte hjelpekorpsprøven.

**Grunnopplæringen består av:**

1. Dette er Røde Kors Hjelpekorps (3 timer)
2. Kvalifisert førstehjelp, inklusiv bruk av hjertestarter og psykososial førstehjelp (33 timer)
3. Kvalifisert samband (9 timer)
4. Kvalifisert søk og redning (29 timer)

Røde Kors tilbyr også fordypning i disiplinene hjelpekorpset driver med, for eksempel skredredning, vannredning, ambulansearbeid, lagledelse og aksjonsledelse.

Organisasjon
------------

Hjelpekorpset er en del av Norges Røde Kors og de fleste korpsene er en del av en lokalforening som også driver andre aktiviteter. Hvert hjelpekorps har et lokalråd, som har ansvaret for hjelpekorpsets daglige drift. Alle hjelpekorpsene i et fylke tilhører et distrikt, og dette ledes av et distriktsråd. To eller flere distrikt inngår så i en region, som ledes av en regionleder og en nestkommanderende. Disse er medlem av et landsråd og velges av alle distriktsrådslederne under landsmøtet for Røde Kors som avholdes hvert tredje år. I lokalrådene og distriktsrådene har man en "ledertrio" som består av rådsleder, administrativ leder og operativ leder.[]

Historie
--------

Arbeidet med etablering av Røde Kors Hjelpekorps i Norge startet i 1928, etter at Det Internasjonale Røde Kors siden 1921 hadde ivret for at alle de nasjonale Røde Kors-foreningene skulle etablere et såkalt materielt vern for sivilbefolkningen mot totalkrig fra luften. Norges Røde Kors ble da tildelt ett beløp på 8.000 kroner fra norske myndigheter for å utvikle arbeidet videre.

Oberst August Tobiesen ble ansatt som luftvernkonsulent etter at Landsforeningen etablerte et kontor høsten 1929. Han fikk ansvaret for å bygge opp Det Sivile Luftvern (reorganisert til Sivilforsvaret i 1947) gjennom utdanning av personell og drev opplysningsarbeid overfor myndighetene og befolkningen.

Etter hvert ble denne virksomheten så omfattende og variert at det ble nødvendig med en omorganisering. Statlige og kommunale organer overtok mesteparten av ansvaret, mens Røde Kors fikk som oppgave å konsentrere seg om førstehjelp og transport av sivile og militære tilskadekomne. I 1932 ble Fredrikstad Sanitetskolonne etablert, som etter en navnekonkurranse skiftet navn til Fredrikstad Røde Kors Hjelpekorps. Kort tid senere ble flere hjelpekorps etablert i Norge, mellom annet i Tønsberg, Kongsberg og Horten.

Det er utgitt bøker som omhandler hjelpekorpsenes historie:

* Nina D. Kroglund og Tove Valmot: *Ute en vinternatt – Røde Kors Helpekorps i aksjon gjennom 75 år*.

### Landsrådsledere

1978 – 1981 Johan Kofstad

1981 - 1984 Johan Kofstad  
1984 – 1987 Einar Spang  
1987 – 1990 Oddbjørn Røys  
1990 – 1993 Roald Sæterdal  
1993 – 1996 Steinar Lægland  
1996 – 1998 Kjell Løvik

1998 – 1999 Eli Merethe Hageberg  
1999 – 2005 Arvid Ryen  
2005 – 2008 Ole Gladsø  
2008 – 2011 Jahn Petter Berentsen  
2011 – 2014 Ole Gladsø  
2014 – 2017 Ole Gladsø

2017 – 2020 Kjersti Løvik

2020– 2023 Kjersti Løvik

Tittelen ble endret fra landrådsformann til landsrådsleder i 1993.

Samarbeidspartnere
------------------

* FORF Frivillige Organisasjoners Redningsfaglige Forum

Referanser
----------

1. ↑  «FORF om Røde Kors Hjelpekorps».
2. ↑  «RE-Godkjenning hjelpekorps – Kjøllefjord Røde Kors». Besøkt 22. april 2021.
3. ↑  «Grunnopplæring Hjelpekorps». *Røde Kors* **(norsk)**. Besøkt 22. april 2021.
4. ↑  «Kurs – Hjelpekorps.org». Besøkt 22. april 2021.
5. ↑  «Verv i Røde Kors Hjelpekorps - Fana Røde Kors Hjelpekorps». Besøkt 22. april 2021.
6. 1 2 3  «Dette er Røde Kors Hjelpekorps» (PDF).
7. ↑  Kroglund, Nina Drolsum og Valmot, Tove (2007). *Ute en vinternatt: Røde kors hjelpekorps i aksjon gjennom 75 år*. Oslo: Kagge. ISBN 9788248906841. CS1-vedlikehold: Flere navn: forfatterliste (link)
8. ↑  «Robert Mood valgt til ny president i Norges Røde Kors». *Røde Kors*. Arkivert fra originalen 7. november 2017. Besøkt 5. november 2017.

Eksterne lenker
---------------

* Offisielt nettsted